“หุ้นเอเชีย” เปิดลบ! วิตกเฟดขึ้นดบ.-ล็อกดาวน์เซี่ยงไฮ้ ฉุดศก.
“หุ้นเอเชีย” เปิดลบ! วิตกเฟดขึ้นดอกเบี้ยแรงเพื่อสกัดกั้นเงินเฟ้อ ล็อกดาวน์เซี่ยงไฮ้ ฉุดเศรษฐกิจถดถอย
“หุ้นเอเชีย” เปิดลบ! วิตกเฟดขึ้นดอกเบี้ยแรงเพื่อสกัดกั้นเงินเฟ้อ ล็อกดาวน์เซี่ยงไฮ้ ฉุดเศรษฐกิจถดถอย
9 พ.ค. 2565

ผู้สื่อข่าวรายงานว่า ตลาดหุ้นเอเชียเปิดแดนลบตามทิศทางดัชนีดาวโจนส์ตลาดหุ้นนิวยอร์กที่ปิดลดลงในวันศุกร์ (6 พ.ค.) เนื่องจากนักลงทุนวิตกว่า ธนาคารกลางสหรัฐ (เฟด) จำเป็นจะต้องปรับขึ้นอัตราดอกเบี้ยอีกเพื่อสกัดกั้นเงินเฟ้อ ขณะที่การล็อกดาวน์เมืองเซี่ยงไฮ้เพื่อสกัดโควิด-19 ในจีนยังคงสร้างความกังวลต่อการขยายตัวของเศรษฐกิจ และอาจนำไปสู่ภาวะเศรษฐกิจถดถอย
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 26,705.32 จุด ร่วงลง 298.24 จุด หรือ -1.1% และดัชนี SSE Composite ตลาดหุ้นจีนเปิดวันนี้ที่ 2,990.20 จุด ลดลง 11.36 จุด หรือ -0.37% ส่วนตลาดหุ้นฮ่องกงปิดทำการวันนี้เนื่องในวันหยุดราชการ
สำหรับภาวะการซื้อขายในภูมิภาคถูกกดดันจากการร่วงลงของตลาดหุ้นสหรัฐ โดยข้อมูลจากดาวโจนส์ มาร์เก็ต ดาต้าระบุว่า ดัชนีดาวโจนส์ปรับตัวลงเป็นสัปดาห์ที่ 6 ติดต่อกันแล้ว ขณะที่ดัชนี Nasdaq ปิดที่ระดับต่ำสุดนับตั้งแต่ปี 2563 และปรับตัวลงเป็นสัปดาห์ที่ 5 ติดต่อกันนานที่สุดนับตั้งแต่ไตรมาส 4 ของปี 2555 และดัชนี S&amp;P500 ปรับตัวลงติดต่อกันเป็นสัปดาห์ที่ 5 นานที่สุดนับตั้งแต่ไตรมาส 2 ของปี 2554
ทั้งนี้ตลาดปรับตัวลง เนื่องจากนักลงทุนกังวลว่าตัวเลขจ้างงานที่แข็งแกร่งของสหรัฐจะเป็นปัจจัยหนุนให้ธนาคารกลางสหรัฐ (เฟด) เร่งปรับขึ้นอัตราดอกเบี้ย โดยเทรดเดอร์ส่วนใหญ่คาดว่า เฟดจะปรับขึ้นอัตราดอกเบี้ยอีก 0.75% ในการประชุมเดือนพ.ย. แม้นายเจอโรม พาวเวล ประธานเฟด ได้ปฏิเสธการคาดการณ์ดังกล่าวก็ตาม
ด้านกระทรวงแรงงานสหรัฐเปิดเผยในวันศุกร์ (6 พ.ค.) ว่า ตัวเลขการจ้างงานนอกภาคเกษตรเพิ่มขึ้น 428,000 ตำแหน่งในเดือนเม.ย. สูงกว่าที่นักวิเคราะห์คาดการณ์ที่ระดับ 400,000 ตำแหน่ง
ขณะเดียวกันนักลงทุนยังกังวลเกี่ยวกับสถานการณ์โควิด-19 ในจีน หลังมีรายงานว่า ทางการเมืองเซี่ยงไฮ้ยังคงบังคับใช้มาตรการล็อกดาวน์สกัดโควิด-19 ต่อไปจนถึงปลายเดือนพ.ค.นี้ โดยยังคงเดินหน้าระดมตรวจหาผู้ติดเชื้อ แม้ว่าจำนวนผู้ติดเชื้อรายใหม่จะเริ่มลดลงแล้วก็ตาม ส่วนเมื่อวันเสาร์ที่ผ่านมา (7 พ.ค.) เมืองเซี่ยงไฮ้ระบุว่า การจัดสอบเข้าโรงเรียนมัธยมปลายและวิทยาลัยของเมืองจะถูกเลื่อนออกไปเป็นเวลา 1 เดือน เนื่องจากการแพร่ระบาดของโรคโควิด-19 รอบล่าสุด